《响琴峡》
清代·李棠阶

峻坡下千丈，微径两崖逼。峭立半空悬，怒束一溪窄。

鸟兽森绝踪，蛟龙踞窟宅。天寒蛰不起，烟云满山泽。

我来踏长虹，慨然拟鞭石。鱼梁名自古，响琴理亦适。

空怀山水情，不见沧海客。驱马登绝顶，回看邈行迹。

独立千仞冈，举首日华赤。

作者简介：（1798—1865）清河南河内人，字树南，号文园，一号强斋。道光二年进士，授编修，官至礼部尚书、军机大臣。督办团练抵抗北伐之太平军。反对劾退恭亲王奕诉。潜心理学。卒谥文清。